E-3683/2013

I.

Mál þetta var höfðað 29. október 2013 og dómtekið 19. júní 2014 að loknum munnlegum málflutningi.

Stefnandi er Rafkerfi ehf., Funafold 65, Reykjavík, en stefndi er North Properties ehf., Þverási 25, Reykjavík.

Stefnandi krefst þess að stefndi greiði stefnanda skuld að fjárhæð 12.129.987 krónur ásamt dráttarvöxtum samkvæmt III. kafla vaxtalaga nr. 38/2001, frá 2. apríl 2013 til greiðsludags. Þá krefst stefnandi vaxtavaxta samkvæmt 12. gr. laga nr. 38/2001. Stefnandi krefst jafnframt málskostnaðar.

Stefndi krefst aðallega sýknu af kröfum stefnanda, en til vara að kröfur stefnanda verði lækkaðar. Stefndi krefst jafnframt málskostnaðar.

II.

Málavextir eru þeir að stefnandi kveðst hafa unnið við raflagnagerð vegna fasteignar sem er í eigu stefnda að Fiskislóð 31, Reykjavík á tímabilinu 27. janúar 2009 til 31. ágúst 2011. Stefnandi gaf út fjóra reikninga á hendur stefnda, dags. 2. apríl 2013, samtals að fjárhæð 12.129.987 krónur, sem stefnandi kveðst ekki hafa fengið greidda. Samkvæmt umræddum reikninum er krafist greiðslu fyrir vinnu samkvæmt vinnulista og efni samkvæmt efnislista.

Með innheimtuviðvörun, dags. 15. maí 2013, var stefndi krafinn um greiðslu greindrar fjárhæðar auk dráttarvaxta að fjárhæð 188.352 krónur og innheimtuþóknunar að fjárhæð 950 krónur.

Samkvæmt greindum vinnulistum er stefndi einnig krafinn um greiðslu fyrir vinnu stefnanda við fasteignina að Völuteig 6, Mosfellsbæ eða sem nemur samtals 129 dagvinnustundum. Samkvæmt framlögðum reikningum stefnanda nemur verð fyrir hverja unna vinnustund 4.957 krónum með virðisaukaskatti. Umkrafinn kostnaður vegna Völuteigs 6 nemur því samtals 639.453 krónum. Fyrir liggur að fasteignin Völuteigur 6, er ekki í eigu stefnda, North Properties, heldur North Invest ehf. North Invest ehf. var úrskurðað gjaldþrota 21. mars 2013. Sami fyrirsvarsmaður var fyrir bæði fyrirtækin.

Stefndi eignaðist fasteignina að Fiskislóð 31, með afsali, dags. 5. maí 2009. Í afsali er tekið fram að afhending hinnar seldu eignar og réttinda fari fram eins og nánar greini í kaupsamningi en kaupsamningurinn liggur þó ekki fyrir í málinu. Þá segir í afsalinu að: lögskil vegna kaupanna séu miðuð við afhendingu og hirðir kaupandi arð, greiðir skatta og ber skyldur af hinu selda frá sama tíma. Við munnlegan málflutning stefnda kom þó fram að afhending hefði farið fram á svipuðum tíma og afsal var út gefið.

Fyrirsvarsmaður stefnanda gaf aðilaskýrslu fyrir dóminum. Kvaðst hann að beiðni fyrirsvarsmanns stefnda, hafa unnið að raflagnavinnu við báðar fasteignirnar, þ.e. að Fiskislóð 31, Reykjavík og að Völuteig 6, Mosfellsbæ. Tók hann fram að fyrirsvarsmaður stefnda hefði óskað eftir að reikningar vegna beggja eignanna yrðu skráðir á stefnda. Þá kom fram að í viðskiptum þeirra hefði stefndi venjulega greitt stefnanda áður en reikningar hefðu verið gefnir út. Þegar stefndi hafi hætt að greiða stefnanda fyrir vinnuna þá hafi stefnandi sent þá reikninga sem um er deilt á eiganda fasteignarinnar að Fiskislóð 31. Tók stefnandi fram að honum hefði ekki verið kunnugt um að stefndi væri ekki einnig skráður eigandi að Völuteig 6, Mosfellsbæ. Fram kom að stefnandi hefði einnig unnið að fasteigninni að beiðni einstakra leigjenda fasteignanna, en fyrirsvarsmaður stefnda hafi þá látið hann hitta fólkið og menn hefðu rætt saman um það sem þurfti að gera. Fram kom einnig að enginn verksamningur hefði verið gerður á milli málsaðila, en stefnandi væri skráður rafvirkjameistari við fasteignina á Fiskislóð 31.

Vitnið S-kk-nf Ó-kk-nf B. K-kk-nf, kom fyrir dóminn en hann starfaði við raflagnagerð á vegum stefnanda. Hann kvaðst hafa unnið hjá stefnanda við fasteignina Fiskislóð 31. Hann kvaðst einnig hafa unnið fyrir einstaka leigutaka eftir að leigubil hefðu verið leiguhæf og taldi sig þá vera í vinnu fyrir einstaka leigutaka. Hann hefði hitt fyrirsvarsmann stefnda á verkstað og verið viðstaddur þegar óskað hefði verið eftir vinnu í einstökum leigubilum. Þeir hefðu bara verið þrír saman að ræða um verkin, fyrirsvarsmaður stefnanda, fyrirsvarsmaður stefnda og vitnið.

III.

1. Helstu málsástæður og lagarök stefnanda

Krafa stefnanda er byggð á fjórum reikningum útgefnum 2. apríl 2013, samtals að fjárhæð 12.129.987 krónur, vegna vinnu Rafkerfa ehf. fyrir stefnda. Vinnan hafi verið innt af hendi í húsnæði í eigu stefnda að Fiskislóð 31.

Til stuðnings dómkröfum vísar stefnandi til reikninga sem byggi annars vegar á efnislistum og vinnulistum. Um sé að ræða almenna raflagnavinnu, sem unnin hafi verið að beiðni stefnda. Hafi stefndi óskað eftir því að reikningur yrði gefinn út á Fiskislóð 31.

Um þá vinnu er hafi verið unnin vegna Völuteigs 6, Reykjavík, sbr. tilvísunin v.t. 6 á reikningum og fylgiskjölum, hafi stefndi einnig óskað eftir þeirri vinnu og beri því að standa við loforð sitt um að inna af hendi greiðslu fyrir efni og vinnu.

2. Helstu málsástæður og lagarök stefnda

Stefndi byggir aðalkröfu sýna á sýknu vegna aðildarskorts, sbr. 2. mgr. 16. gr. laga nr. 91/1991. Byggir stefndi í fyrsta lagi á því að ekkert samningssamband sé á milli stefnanda og stefnda. Stefndi hafi ekki óskað eftir þeirri vinnu sem stefnandi krefjist greiðslu fyrir. Í öðru lagi er á því byggt að vinnan hafi verið unnin að beiðni North Invest ehf., er sé gjaldþrota og verði stefnandi að lýsa kröfu í búið. Hafi verkbeiðandi ekki verið síðastgreint félag, hljóti einstakir leigjendur að Fiskislóð 31 að hafa óskað eftir vinnu í sínum leigubilum. Sú vinna hafi verið stefnda óviðkomandi. Beri vinnulistar stefnanda með sér að svo hafi verið. Í þriðja er á því byggt að hluti vinnu hafi verið unnin í fasteignum er séu stefnda óviðkomandi, svo sem Völuteigur 6 í Mosfellsbæ. Stefndi hvorki eigi þá fasteign né reki þar starfsemi.

Stefndi byggir varakröfu sína á sömu sjónarmiðum og aðalkröfu.

Að lokum telur stefndi dráttarvaxtakröfu stefnanda ódómtæka vegna vanreifunar, þar sem vísað sé ósundurgreint í III. kafla vaxtalaga, en ekki í einstakar greinar.

IV.

Niðurstaða

Því hefur ekki verið mótmælt að fyrirsvarsmaður stefnanda hafi verið rafvirkjameistari að umræddri fasteign að Fiskislóð 31 Reykjavík á þeim tíma sem hér skiptir máli og að verkið hafi verið innt af hendi á vegum stefnanda. Því er heldur ekki mótmælt að stefndi hafi verið eigandi umræddar fasteignar er hið umdeilda verk var unnið. Þá hafa sundurliðaðir vinnulistar og efnislistar verið lagðir fram í málinu sem samkvæmt texta sínum varða raflagnavinnu að Fiskislóð 31. Þessir reikningar og sundurliðun þeirra hafa ekki sætt sérstökum mótmælum stefnda. Að öllu virtu verður því að telja að komist hafi á samningssamband um vinnu við raflagnir milli stefnanda og stefnda í umræddri fasteign að Fiskislóð 31. Er jafnframt hrundið þeirri málsástæðu stefnda að verkbeiðandi hafi verið fyrirtækið North Invest ehf. enda er sú málsástæða órökstudd. Sömuleiðis ber að hrinda þeirri málsástæðu stefnda að einstakir leigjendur fasteignarinnar séu ábyrgir fyrir greiðslum einstakra verkþátta. Ber í því sambandi að hafa í huga að stefndi var eigandi fasteignarinnar og að hann hefur ekki bent á nein rök til þess að einstakir leigjendur hafi átt að vera ábyrgir gagnvart verkinu að nokkru leyti eða öllu.

Á hinn bóginn þykir stefnandi ekki hafa sýnt fram á með hvaða hætti stefndi teljist hafa verið í samningssambandi við hann varðandi fasteignina að Völuteigi 6, Mosfellsbæ, en óumdeilt er að annar aðili North Invest ehf. hafi verið eigandi þeirrar fasteignar á þeim tíma sem hér skiptir máli. Er dómkröfum stefnanda að því leyti sem þær lúta að Völuteig 6, Mosfellsbæ samtals að fjárhæð 639.483 krónur því hafnað.

Samkvæmt framangreindu verða kröfur stefnanda á hendur stefnda því aðeins teknar til greina að því er varðar efni og vinnu hans við raflagnir að Fiskislóð 31, Reykjavík samtals að fjárhæð 11.490.504 krónum (12.129.987 krónur- 639.483 krónur) með dráttarvöxtum eins og krafist er, enda eru andmæli stefnda varðandi dráttarvaxtakröfur órökstuddar.

Með vísan til 1. mgr. 130. gr. laga nr. 91/1991, ber stefnda að greiða stefnanda 300.000 krónur í málskostnað.

Það athugast að málatilbúnaði stefnanda hefur verið áfátt. Einkum skortir ítarlegri lýsingu málsatvika í stefnu auk þess sem leggja hefði mátt fram frekari gögn til stuðnings dómkröfum.

R-kvk-nf S-kvk-nf héraðsdómari kveður upp dóm þennan.

DÓMSORÐ:

Stefndi, North Properties ehf., greiði stefnanda, Rafkerfi ehf., 11.490.504 krónur með dráttarvöxtum samkvæmt III. kafla vaxtalaga nr. 38/2001, frá 2. apríl 2013 til greiðsludags.

Stefndi skal greiða stefnanda 300.000 krónur í málskostnað.

R-kvk-nf S-kvk-nf (sign.)